# חכם שלום שרעבי

|  |
| --- |
| **חכם שלום שרעבי** (עיבוד: נירה לוין)  חכם שלום שרעבי נהג ללכת בכל בוקר למדרש.  בוקר אחד, כשמיהר כדרכו ללמוד תורה, ראה ברחוב אישה יחפה ולבושה סחבות, האוחזת בידה של ילדה עטופה בסמרטוטים. גשם ירד באותו הבוקר, והשתיים היו רטובות מכף רגל ועד ראש.  חכם שלום שרעבי המשיך בדרכו, מדלג מעל לשלוליות וחושב על התלמידים שמחכים לו. אך מראה האישה והילדה הטריד אותו והוא שב על עקבותיו. אביא אותן לביתנו, חשב בליבו, אשתי ואני נוכל לעזור להן.  הגשם לא פסק לרגע. חכם שלום שרעבי עצר מול האישה וילדתה, פשט את מעילו ועטף את הילדה הקטנה. אחר כך חלץ את נעליו ועזר לאישה היחפה לנעול אותן. לבסוף הרים את הילדה הקטנה בזרועותיו וסימן לאישה שתלך אחריו. כך הלכו השלושה ברחובות ירושלים – חכם שלום שרעבי יחף ולבוש בחולצה דקה, בזרועותיו ילדה קטנה במעיל גדול ואחריו אישה בנעלי גבר שחורות. על פניו של חכם שלום שרעבי היה נסוך חיוך רחב, בעיניה של האישה עמדו דמעות והילדה חיבקה את צווארו של האיש הטוב.  אשתו של חכם שלום שרעבי ראתה את התהלוכה המוזרה מתקרבת אל הבית, ומיהרה להכניס את האורחות פנימה.  "ברוכות הבאות!" קראה אשת החכם, "טוב עשית, אישי היקר, שהבאת את האורחות לביתנו!" היא פתחה את הארון הגדול שבפינת החדר, הוציאה שמלות ונעליים לאישה ולילדה ואמרה: "הינה, עכשיו תרגישו טוב יותר. ואנחנו נערוך בינתיים את השולחן."  עד מהרה הסבו הארבעה לסעודה סביב שולחן ערוך. בחוץ הוסיף לרדת גשם, אך בתוך ביתם של החכם ורעייתו דלק התנור, וריח התבשילים מילא את החדר. לאחר הארוחה נתנה אשת החכם לאישה סל גדול ובו בגדים, מצרכים ומטבעות. האישה, ששמחתה האירה את פניה, הודתה למארחים ושאלה מה שמותיהם. החכם ואשתו התחמקו מתשובה.  "גם אנחנו היינו פעם חסרי כול," אמר החכם.  "לכן אנחנו עוזרים לכל מי שזקוק לעזרתנו," הוסיפה אשתו.  אך האישה לא ויתרה. "לעולם אהיה אסירת תודה לכם," אמרה בהתרגשות. "עליי לדעת מי האנשים הנדיבים שהצילו אותי ואת בתי הקטנה!" כשהאישה הבינה שהמארחים שלה הם החכם המפורסם בכל ירושלים ואשתו, היא ביקשה את סליחתם: "בגללי ביטלתם את זמנכם היקר," אמרה בלחש.  חכם שלום שרעבי הרגיע את האישה הענייה ואמר: "כל חיי אני לומד תורה ומלמד תורה, ורק היום, בזכותך ובזכות בתך, התברר לי שאני יכול לעשות את מה שלמדתי. מחכמים למדתי, שרק מי שמפסיק את הלימוד כדי לעזור לאחר נחשב למי שלומד תורה באמת." |

ביאור מילים**:**

חכם **– רבי**

מדרש **– מקום שבו לומדים תורה**

אישי **– בעלי**

חסרי כול **– נזקקים**

אסירת תודה **–** חשה הכרת תודה עמוקה

**שאלות לסיפור על הרש"ש ומעשיו הטובים**

1. מה גרם לחכם שלום שרעבי לעשות את המעשה הטוב שעשה? (ייתכן יותר מגורם אחד). \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. ננסה לגלות מה מאפשר לנו לעשות מעשה מסוים. מיינו את המילים שבמחסן לפי מעשים שלומדים לעשות מספרים ובשיעורים, או מעשים שלומדים לעשות מתוך התנסות מעשית.

|  |  |
| --- | --- |
| **לומדים מספרים ובשיעורים** | **מתאמנים, מבצעים** |
|  |  |
|  |  |
|  |  |
|  |  |
|  |  |
|  |  |
|  |  |
|  |  |

**מחסן מילים**: לנהוג, לדבר בשפה שאינה שפת אֵם, לחייך, להשתמש בטלפון, להחליף גלגל, לרכוב על אופניים, לרפא חולה, לסחוב סלים, לשחות, לשחק במחשב, לתכנת משחק.

3. הוסיפו לטבלה את שני המעשים הטובים שבחרתם לעשות ביום המעשים הטובים. מקמו אותם במקום המתאים.

4. "מחכמים למדתי שרק מי שמפסיק את לימוד התורה שלו על מנת שיוכל לעזור לאחר, נחשב למי שלומד תורה באמת".

הסבירו במילים שלכם את המשפט של חכם שלום שרעבי. האם המשפט יכול להתאים לחיי היום-יום שלכם? תנו דוגמה.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_